MATSENO

Naa ka nako e nngwe, ge o bogetše thelebišene goba filimi ka paesekopong, o duma ge nkabe o le yo mongwe wa dinaletšana goba boradipapadi bao ba nago le talente bao o ba bonago sekirining? Ka nako e nngwe o na le takatso ya gore o ka ba o le mogale ka tiragatšong yeo e bontšhwago pele ga gago. Ke wena o thuntšhago bahlakodi gomme wa phološa baswarwabokgoba. Ke wena yoo basadi ba mo ratago. Ke wena mosaeno le emeile tša gago di kgopelwago ke mang le mang. O bogela lenaneo la dipoledišano la bošegošego thelebišeneng moo go boledišanwago le motho wa motsebalegi; gomme o duma okare o kaba melomong ya naga ka moka, wa botšišwa dipotšišo ka ga ditaba tša moragorago. Goba mesong o bula karolo ya tša kgwebo kuranteng gomme wa bala ka ga mofsa wa moipereki yo a atlegilego ebile a tsebegago maemong a boditšhabatšhaba ka lenaneo la gagwe la IT. Gomme o a nagana: Seo e swanetše go ba e le selo se sebotse kudu! Ke nyaka go swana le yena.

Pukwana ye e go mema gore o bule Bibele gore o humane dikanegelo ka ga banna bao ba ikgethilego. Banna ba raloka karolo e bohlokwa go kgabaganya Bibele. Ba bangwe ba phetše kamanong yeo elego ya kgauswikgauswi le Modimo, mola ba bangwe ba ile ba Mo furalela. Ka dinako tše dingwe ba be ba elwa le Modimo. E be e le banna ba maemo a go fapafapana, ba dimelo tša go fapafapana, bao ba ikgethilego; banna bao ba lego mabakeng a go fapafapana. Gomme Modimo o be a šomana le maphelo a bona. Gareng ga matlakala a Lentšu le botse la Modimo, o tla humana: Yoo ke nna! Ke monna! Gomme Modimo o a šoma ka bophelong bja ka le nna.

Etla o kopane le banna ba ka Bibeleng.

O PHELA KAMANONG LE MODIMO

Boemo bjo bohlokwahlokwa bja bonna bja nnete ke go phela ka kamano le Modimo. Ga a tšhabe go dumela gore o hloka Mohlodi wa gagwe. Bjalo ka monna wa Modimo, o rata Modimo kudu, yoo a lego garegare botebong bja bophelo bja gagwe.

Gomme o humana: Ke monna!

Bophelo bja gagwe bo fetoga kudu morago ga go kopana le Jesu

Jesu a re go fihla motseng wa Jeriko a o putla ka bogare. Gona moo go be go na le molekgetho yo mogolo wa mohumi ba re ke Sakiose. Yena o be a nyaka go bona gore na Jesu ke ofe, eupša ka ge e be e le kgopana, o be a širwa ke lešaba la batho. Ka gona a kitimela kua pele, a fihla a namela mohlare wa mogo gore a bone Jesu, gobane Jesu o be a ilo feta moo. Ge Jesu a fihla moo, ge a lelala a mmona gomme a re go yena: “Sakiose, fologa ka pela, gobane lehono ke swanetše go yo hlwa ka ga gago.”

Sakiose a itlhaganela, a fologa gomme a mo iša ga gagwe a thabile. Bohle ba ba di bonago ba ngongorega ba re: “Šolee, o etetše ga monna wa modiradibe!”

Sakiose a emelela a re go Morena: “Morena, bona! Thoto ya ka ke e arolela bahloki ka bogare, gomme ge eba nkile ka tšeela motho selo ka šiši, ke tla mo lefa gane se ke se tšerego.”

Jesu a re go yena: “Lehono lapa le le phološitšwe ke Modimo, gobane monna yo le yena ke setlogolo sa Abrahama. Gape Morwamotho o tletše go nyaka le go phološa ba ba timetšego.”

LUKASE 19:1-10

O gola semoyeng ge a ithuta Lentšu

Mopesalome o opela ka ga lerato la gagwe go Lentšu la Modimo.

Melao ya gago ga se ge ke e rata!

Ke hlwela go e akanya letšatši lohle.

Melao ya gago e a ntlhalefiša ka phala manaba,

ka gobane e dula e le mo go nna.

Nna ke phala barutiši ba ka ka moka ka temogo,

ka ge ke akanya taelo tša gago.

Ke kwešiša go phala batšofadi,

gobane ke phetha taelo tša gago.

Ke ila tšohle tše mpe,

gobane ke rata go phetha tše o di boletšego.

Taelo tša gago ga ke di hlokomologe,

gobane ke di rutilwe ke wena ka sebele.

Dikholofetšo tša gago ga se ka bose;

di phala le todi ya dinose.

Nna temogo ke e hwetša taelong tša gago;

ka gona ke hloile boradia bjohle.

Lentšu la gago ke lebone la go ntlhahla,

ke seetša tseleng ya ka.

Ke ikanne, gomme nka se hlaname,

ka re ke tla phetha taelo tša gago,

ke tše di lokilego.

Ke tlaišegile e le ruri, Morena;

ntsošološe go ya ka mo o nkholofeditšego.

Morena,

amogela thapelo ya ka ya go go tumiša,

gomme o nthute ditaelo tša gago.

Ke dula ke ikemišeditše go ba kotsing ya lehu,

fela melao ya gago yona ga ke e lebale.

Bakgopo ba ntheile ka sefu,

fela ga ke aroge ditaelong tša gago.

Ditaelo tša gago ke leruo la ka la go ya go ile;

ke tšona di nthabišago.

Ke ikgafetše go phetha ditaelo tša gago;

ke tla phela ka tšona go fihlela mafelelong.

Ke hloile bommapelopedi,

eupša melao ya gago yona ke a e rata.

PESALOME 119:97-113

O rapela ka boineelo bjo bo se nago dipeelano

Daniele o tšwetše pele ka go rapela ka mehla le ge go be go na le kgoeletšo ya molao wo o bego o thibela go rapela mang goba mang ntle le kgoši.

Ka gona Kgoši Dariose a ngwala molao woo. Ge Daniele a ekwa gore molao woo o ngwadilwe, a ya ntlong ya gagwe. Ka phapošing ya ka godimo ya ntlo yeo go be go na le mafasetere a a lebeletšego Jerusalema. Gona moo o be a fela a rapela gararo ka letšatši. Le mohlang woo a dira bjalo ka mehleng, a bula mafasetere, a khunama pele ga ona gomme a rapela Modimo, a mo tumiša.

Ke moka banna bale ba kgeregela ntlong ya gagwe mme ba mo hwetša a rapela Modimo a mo kgopela kgaugelo.

DANIELE 6:10-12

O ineela thatong ya Modimo mabapi le bophelo bja gagwe

Tša matswalo a Jesu Kriste di bile ka tsela ye: Maria, mmagwe, o be a beeleditšwe ke Josefa; eupša ya re pele ba nyalana, Maria a lemoga gore o imišitšwe ke maatla a Moya wo Mokgethwa. Josefa e be e le monna wa go phetha melao ya Moshe, eupša o ile a se ke a rata go goboša Maria phatlalatša; ka gona a ikemišetša go mo tlogela ka go ngwega. Ge a sa gopodišiša taba yeo, morongwa wa Morena a tšwelela go yena torong, a re go yena: “Josefa, setlogolo sa Dafida, o se ke wa boifa go nyala Maria, gobane o imišitšwe ke maatla a Moya wo Mokgethwa. O tla belega morwa, gomme o mo ree leina la Jesu, ka gobane o tla phološa setšhaba sa gabo dibeng tša sona.”

Ka gona, ge Josefa a tsoga, a yo nyala Maria, bjalo ka ge morongwa wa Morena a be a mo laetše. Eupša a se ke a robala naye a ba a belega morwa yoo wa gagwe. Gomme Josefa a mo rea leina la Jesu.

MATEU 1:18-21,24-25

O gafela bophelo bja gagwe go Morena

O phetše bophelo bja gagwe ka moka a ikopantše le Modimo, mme a timelela ka ge Modimo a ile a mo tšea.

GENESE 5:24

Enoko, ka ge a be a na le tumelo, o ile a rotošetšwa go Modimo a se a hwa. Go ile gwa se be le yo a mo hwetšago, ka gobane Modimo o be a mo tšere. Mangwalo a Makgethwa a re le pele a tšewa o be a kgahlile Modimo.

BAHEBERU 11:5

Ga se ka mehla a kwešišago ditsela tša Modimo

Monna yo bjalo ka Bibeleng e be e le Gideone:

Morongwa yoo wa Morena a iponagatša go yena fao, a re: “Morena o na le wena, wena monna yo bogale, yo maatla!”

Gideone a re go yena: “Morena, nke ke botšiše: Ke ka lebaka lang dilo tše ka moka di re hlagetše ge eba Morena o na le rena? A e kae mehlolo yela ka moka ye botatagorena ba re boditšego gore o be a e dira ge a be a ba ntšha Egepeta? Morena o re hlanogetše mme o re gafetše diatleng tša Bamidiane.”

BAAHLODI 6:12-13

Le ge go e na le dikatano bophelong bja gagwe, o phela a nyaka maatla go Modimo

Le ge mego e ka se khukhuše,

le merara ya se enywe,

le ge puno ya mehlware e ka pala,

le mašemo a se be le dijo,

le ge mašaka a ka felelwa ke dihuswane,

le meraka ya dikgomo ya se be le selo,

nna ke tla no thaba ka thakgala,

gobane Morena Modimo ke Mophološi wa ka.

Morena, Mong wa bohle, o mpha maatla.

O ntshepetša gabotse bophelong,

ka swana le kgama dithabeng,

a ba a ntshepediša ke bolokegile le mebotong.

HABAKUKU 3:17-19a

Ka dinako tše dingwe o a belaela

Ka dinako tše dingwe o felelwa ke tumelo, bjalo ka Thomase wa morutiwa, yo a bilego le bothata bja go amogela gore Jesu ka nnete o tsogile bahung.

Thomase, yo mongwe wa barutiwa bale ba lesome le ba babedi, yo a bitšwago Lefahla, o be a se gona ge Jesu a itšweletša go bona. Ka gona barutiwa bale ba bangwe ba mmotša ba re: “Re bone Morena!”

Yena a re go bona: “Nna ge ke se ka bona dintho tša dibapola diatleng tša gagwe, ka kgoma dintho tšela ka monwana, ka phophola le lehlakore la gagwe ka seatla, nka se tsoge ke dumetše.”

Ka Sontaga se se latelago barutiwa ba be ba le ka ntlong gape, gomme Thomase a na le bona. Mabati a be a tswaletšwe, fela Jesu a tla a ema mo gare ga bona, a ba dumediša a re: “Khutšo a e be le lena!” Ke moka a re go Thomase: “Mphophole ka monwana mo, o lebelele le diatla tša ka, o otlolle letsogo o mphophole mo lehlakoreng, gomme o lese go belaela, o dumele.”

Thomase ge a mo fetola a re: “Morena wa ka le Modimo wa ka!”

Jesu a re: “Na bjale o a dumela ka ge o mpone? Go lehlogonolo ba ba dumelago ba se ba mpona.”

JOHANESE 20:24-29

Ka dinako tše dingwe o swaba go ka dumela gore o tseba Jesu

Petrose o be a dutše ka lapeng. Modiredi yo mongwe wa mosetsana a tla go yena a re: “Le wena o be o na le Jesu wa Galilea.”

Eupša Petrose a latola batho bohle ba mo kwa a re: “Se o se bolelago nna ga ke se tsebe!” Ya re ge a eya seferong sa lapa, yo mongwe modiredi wa mosetsana a mmona gomme a botša ba ba bego ba le moo a re: “Monna yo le yena o be a na le Jesu wa Nasaretha.”

Gapegape Petrose a latola a ena a re: “Nna monna yola ga ke mo tsebe!”

Ka morago ga nakonyana banna ba ba bego ba le moo ba tla go Petrose ba re: “Ruri, le wena o yo mongwe wa bona, gobane le polelo ya gago e a go lahla!”

Ke moka Petrose a thoma go rogana le go ikana a re: “Monna yola ga ke mo tsebe!”

Mokoko wa napa wa lla. Ya ba Petrose o elelwa sela Jesu a mmoditšego sona mola a re: “Pele ga ge mokoko o lla, o tla be o ntatotše gararo.” A napa a tšwela ka ntle a lla gabohloko.

MATEU 26:69-75

Ka dinako tše dingwe o a thetšwa

Seruthwane se se latelago, nakong yeo ka yona magoši gantši a yago ntweng, Dafida o ile a ntšha Joaba le balaodi ba gagwe le madira ka moka a Baisraele; ba fenya Baamone mme ba dikanetša motse wa Raba. Eupša Dafida yena o be a šetše Jerusalema.

Ka letšatši le lengwe, ka merithi ye megolo, Dafida a tsoga malaong a gagwe gomme a namelela tlhakeng ya ngwako wa mošate. Ge a sepelasepela moo godimo, a bona mosadi a hlapa. E be e le yo mobotsebotse. Ka gona a roma motseta gore a yo botšiša gore ke mang, gomme a kwa gore ke Batseba, morwedi wa Amiele, mosadi wa Uria, Mohete. Dafida a roma batseta gore ba ye ba mo tšee; ba mo tliša go yena, gomme a robala le yena. Batseba o be a sa tšo fetša go itlhwekiša ka ge a be a bone kgwedi. Ka morago a ipoelela gae. Ge go fetile lebaka a lemoga gore o imile, gomme a roma motho go Dafida gore a mo tsebiše.

2 SAMUELE 11:1-5

O tla go Morena gomme a amogela tebalelo

Modimo o mo fa sebaka sa go thoma ka bofsa, gomme o itemogela lethabo gape.

Ntšhokelwe hle, Modimo,

ka ge o nthata ka leratorato.

Phumola dibe tša ka ka kgaugelo ya gago ye kgolo.

Ntlhatswe bokgopo bja ka,

o ntire yo a hlatswitšwego sebe.

Diphošo tša ka ke a di tseba,

le sebe sa ka ke dula ke se gopola.

Ke phošeditše wena, wena fela,

mme ke dirile se o bonago e le se sebe.

Ka gona go a swanela ge o nkahlola.

Go lebane ge o mpona molato.

Ke tswetšwe ke le yo kgopo,

ke imilwe ke le modiradibe.

Ka ge therešo e le se se go kgahlago pelong ya motho,

nthute ka pelong ka mo ke swanetšego go phela.

Ntlhwekiše sebe ka hisopo,

ke mo ke tlago hlweka.

Ntlhapiše ke tage go feta leswela.

Nke o nkweše mekgolokwane ke boele ke thabe,

mme le ge o nthobagantše marapo ke tla buša ka thaba.

Budulala o se hlwe o bona dibe tša ka,

mme o phumole bokgopo bja ka bjohle.

Modimo, hle,

mpopele pelo ye e hlwekilego,

mme o ntsenye moya wo mofsa wa potego.

Se nthake pele ga gago;

se nkamoge moya wa gago wa bomodimo.

Buša o mphe lethabo la motho yo o mo phološitšego,

mme o dire gore ke rate go go theeletša,

ke gona ke tlago ruta batshelamolao ditaelo tša gago,

mme badiradibe bao ba sokologela go wena.

Ntokolle molatong wa polao, Modimo,

wena Modimo, Mophološi wa ka,

gore ke opelele go loka ga gago.

Mong wa ka,

nthuše gore ke bolele ke lokologile,

ke mo ke tlago go tumiša.

Wena ga o nyake dihlabelo;

ge o be o di nyaka,

nkabe ke go direla tšona;

ga o kgahlwe le ke dihlabelo tša go tšhungwa ka moka.

Modimo,

sa ka sehlabelo ke boitsholo bja nnete;

motho yo a ikokobetšago mme a itsholelago dibe tša gagwe ga o mo lahle.

Eba yo botho go Sione ka lešoko la gago;

tsošološa merako ya Jerusalema.

Ke gona o tla kgahlwago ke dihlabelo tše di laetšwego tša go tšhungwa ka moka,

le dipoo tša hlabja aletareng ya gago.

PESALOME 51:1-19

O PHELA KAMANONG LE BA BANGWE

Ga a phele bjalo ka tšhikanoši. O phela setšhabeng le ba bangwe. Ye nngwe le ye nngwe ya dikamano tšeo a nago le tšona ke ya moswananoši gomme e na le dinyakwa tšeo di ikgethilego go yena.

Gomme o humana: Ke monna!

Ke monna yo a nago le mosadi

Yena le mosadi wa gagwe ke balekani

Ke moo Morena Modimo a itšego: “Ga go botse ge monna a phela a nnoši. Ke tla mo direla mothuši yo a mo swanetšego.” Ka fao a ntšha mobu fase a bopa diphoofolo ka moka le dinonyana ka moka, a di tliša pele ga monna gore a bone gore o tla di rea maina afe. Ke ka moo ka moka di reilwego maina. Ka fao monna a rea dinonyana le diruiwa tšohle le diphoofolo tšohle tša lešoka maina, fela a hloka le e tee ya tšona ye e ka bago mothuši yo a mo swanetšego.

Ke moo Morena Modimo a swarišitšego monna boroko bjo bogolo, mme a re a sa robetše, a ntšha kgopo e tee ya monna mme a thiba sekgala sela ka nama. Ka kgopo yeo a dira mosadi mme a mo tliša go monna. Ke fao monna a itšego:

“Bjale gona ke bile ke hweditše

yo a swanago le nna –

lešapo le le ntšhitšwego mašapong a ka,

le nama ye e ntšhitšwego nameng ya ka.

Leina la gagwe ke ‘mosadi’,

ka gobane o ntšhitšwe go monna.”

Ke ka fao monna a tlogelago tatagwe le mmagwe, a kopana le mosadi wa gagwe, mme bobedi bja bona ya ba mmele o tee.

GENESE 2:18-24

O mo rata kudu

Ke moo Isaka a tsentšego Rebeka ka mošašeng woo Sara, mmagwe, a bego a dula ka go wona, gomme Rebeka ya ba mosadi wa gagwe. Isaka a rata Rebeka, mme a homotšega ka ge a be a lahlegetšwe ke mmagwe.

GENESE 24:67

Jakobo o be a rata Ragele kudu moo elego gore o be a ikemišeditše go šomela ratswalagwe, Labane, mengwaga e šupa gore a kgone go ka mo nyala.

Jakobo a šoma mengwaga ye e šupago gore a tšee Ragele, gomme lebaka leo la ba bjalo ka matšatši a se makae go yena ka gore o be a rata Ragele.

GENESE 29:20

Ke mosadi yo mobotse kudukudu go yena

Moratiwa wa ka gare ga makgarebe

nke ke letšoba gare ga meetlwa.

SEFELA SA DIFELA 2:2

O a mo rata ebile o a mo reta

Na o botse bjang, moratiwa, o botse bjang!

Mahlo a gago ga se ka go taga

bjalo ka a leeba!

SEFELA SA DIFELA 1:15

Wena kgarebe la mošate,

nao tša gago ga se ka botse ge o apere dieta,

le matheka a gago a botse boka lebenyabje le le dirilwego ke sethakga.

Mokhubo wa gago e dio ba sebjana sa nkgokolwana

se se sa kgarihlwego beine ya leno.

Mpana ya gago nke mokgobo wa mabele

wo o dikaneditšwego ke matšoba.

Matswele a gago ka mabedi a swana le dikgamana tša mafahla.

Molala wa gago e dio ba tora ya nakatlou.

Mahlo a gago a etša megobe ya motse wa Heshbone,

ya kgauswi ga lesoro la Bate-Rabime.

Nko ya gago nke tora ye e lego godimo ga Lebanone,

ye e lebanego le Damaskose.

Hlogo ya gago e leletše go etša thaba ya Karmele.

Leetse la gago le tsetsema bjalo ka lešela la bohwibidu bja moretele;

botse bja lona bo goka kgoši.

SEFELA SA DIFELA 7:2-6

O ipshina ka setswalle sa gagwe le mosadi wa gagwe

O yo mobotse, moratiwa,

o nkgahla e le ruri, wena mmalethabo!

Seemo sa gago ke sa mopalema,

matswele a gago nke dintšhuhlana tša dikenywa tša wona.

Ke ile ka gopola gore ke namele mopalema woo

ke sware dintšhuhlana tšeo.

SEFELA SA DIFELA 7:7-9a

Mmogo ba kgotsofatšana ka dinyakwa tša thobalano

Eupša ka ge bofebe bo iphile maatla ka mokgwa wo, monna yo mongwe le yo mongwe a a be le mosadi yo e lego wa gagwe, le mosadi yo mongwe le yo mongwe a be le monna yo e lego wa gagwe. Monna a fe mosadi wa gagwe ditshwanelo tša go sepetša madi a mmele, le mosadi a fe monna wa gagwe ditshwanelo tša go sepetša madi a mmele. Mosadi ga a laole mmele wa gagwe, o laolwa ke monna; le monna ga a laole mmele wa gagwe, o laolwa ke mosadi. Le se ke la timana thobalo, ka ntle le ge le kwane ga sebakanyana gore le iphe nako ya go rapela, eupša ka morago le boelane, gore Sathane a se tlo le diriša sebe ka ge le sa kgone go itshwara.

1 BAKORINTE 7:2-5

O a mmotegela

Lerato la boikgafo le potego ya Kriste go kereke ya gagwe ke mohlala wo a o latelago ka lenyalong la gagwe.

Lena banna, le rate basadi ba lena, bjalo ka ge Kriste le yena a ratile kereke a ba a ikgafela go e hwela.

Banna ba swanetše go rata basadi ba bona bjalo, go no swana le ge ba rata mebele ya bona. Yo a ratago mosadi wa gagwe o a ithata. Etse motho wa go hloya mmele wa gagwe ga se a ka a ba gona. Se motho a se dirago ke go o fepa le go o babalela, e lego sona se Kriste a se dirago kereke ya gagwe, yona e lego mmele wa gagwe wo re lego ditho tša wona. Mangwalo a Makgethwa a re: “Ka lebaka leo monna o tla tlogela tatagwe le mmagwe a kopana le mosadi wa gagwe, gomme bobedi bja bona ya ba mmele o tee.” Temana ye e utolla sephiri se segolo, seo ke kwešišago gore se ra Kriste le kereke. Fela se ra le lena: Monna yo mongwe le yo mongwe o swanetše go rata mosadi wa gagwe bjalo ka ge a ithata.

BAEFESO 5:25,28-33a

Ke tate go bana ba gagwe

Yena le lapa la gagwe ba direla Morena

Nako e ile ya fihla gape ya gore Elkana le ba lapa la gagwe ba ye Shilo, mme ba yo direla Morena sehlabelo sa ngwaga ka ngwaga, le go phetha keno ya gagwe. Eupša ka lekga leo Hanna a se ke a ya. O ile a botša monna wa gagwe a re: “Ge ngwana a se no tshwa letswele, ke tla mo iša ngwakong wa Morena moo a tlago dula bophelo bja gagwe ka moka.”

1 SAMUELE 1:21-22

O boledišana le bana ba gagwe ka ga Morena letšatši le lengwe le le lengwe

“Lena Baisraele, gopolang gore Morena Modimo wa rena ke yena Morena a nnoši. Rata Morena Modimo wa gago ka pelo ya gago ka moka, le ka moya wa gago ka moka, le ka maatla a gago ka moka. O se ke wa lebala ditaelo tše ke go fago tšona lehono. O di toutele bana ba gago. O bolele ka tšona ge le le gae le ge le le leetong, ge le khutša le ge le šoma. O di tlemelele matsogong, o di rwale le phatleng e le segopotšo. O di ngwale direpoding tša mejako ya ngwako wa gago, le dikgorong tša gago.”

DOITERONOMIO 6:4-9

O lakatsa gore bana ba gagwe ba tšwele pele go botegela Modimo

Jobo o be a tshwenyegile kudu ka ga kamano ya bana ba gagwe le Modimo.

Barwa ba Jobo ba be ba na le setlwaedi sa go šielana ka go direlana monyanya ka malapeng a bona, gomme ba laletša le dikgaetšedi tša bona tše tharo gore di tle di je, di nwe nabo. E be e re ge matšatši a monyanya wo mongwe le wo mongwe a fetile, Jobo a bitše bana ba gagwe go tlo direla yo mongwe le yo mongwe wa bona sehlabelo gore a ba hlwekiše. O be a tsoga e sa le bošego a dire dihlabelo tšeo, ka ge a be a gopola gore mohlomongwe ba ka no ba ba rogile Modimo ka phošo.

JOBO 1:4-5

O ruta bana ba gagwe go tshepa Modimo

Ba ba phelago bona ba a go godiša,

ba bjalo ka nna ge ke go tumiša bjale.

Bana ba botšwa ke botatabo gore o a botega.

JESAYA 38:19

O swara bana ba gagwe gabotse ka bohlale

Lena botatagobana, le se galefiše bana ba lena. Sa lena e be go ba godiša ka kgalemo le thuto ya Morena.

BAEFESO 6:4

O ruta bana ba gagwe go ikokobetša

Ngwanaka,

o ele tše tatago a go rutago tšona hloko,

o se hlokomologe tše o di rutwago ke mmago.

Dithuto tša bona di tla go dira mothomotho bjalo ka ge kefa ye botse goba pheta e swanela motho.

DIEMA 1:8-9

O amogela bana ba gagwe ka moo ba lego ka gona

Lena botatagobana, le se tshwenye bana ba lena, gore ba se nolege moko.

BAKOLOSE 3:21

O tšwela pele go rata bana ba gagwe le ge ba ka dira diphošo le go mo kweša bohloko kudu

Absalomo o bolaile morwarragwe, Amnone, e le ge a itefeletša. Tatagobona, Kgoši Dafida, o ile a hlakahlakana ge a se no kwa seo.

Ge ba sa le tseleng ba eya gae, Dafida a botšwa gore Absalomo o bolaile barwa ba kgoši ka moka – ga go le o tee wa bona yo a šetšego. Kgoši a emelela, a gagola diaparo tša gagwe ka manyami, gomme a patlama fase. Bakgomana ba ba bego ba le fao le yena le bona ba gagola diaparo tša bona. Eupša Jonadaba, morwa wa Shama, morwarragoDafida, a re: “Mong wa ka, ga se gwa bolawa barwa ba gago ka moka. Ke Amnone fela yo a hwilego. O be o ka no bona ka go lebelela Absalomo sefahlego gore o be a feditše le pelo go dira taba ye go tloga ka letšatši lela Amnone a ilego a kata kgaetšedi ya gagwe, Tamare. Ka gona, kgoši, o se ke wa kgolwa pego ye e rego barwa ba gago ka moka ba hwile; ke Amnone fela yo a bolailwego.”

Ka nako yeo ke ge Absalomo a tšhabile.

2 SAMUELE 13:30-34a

Godimo ga bohloko bjoo morwagwe, Absalomo, a mo tlišeditšego bjona, Dafida a no tšwela pele go mo rata.

Joaba o be a tseba gore Kgoši Dafida o goletšwe Absalomo kudukudu.

2 SAMUELE 14:1

A laya Joaba le Abishai le Itai a re: “Ka lebaka la ka hle, le sware lesogana leo, Absalomo, gabotse.” Gomme madira ka moka a kwa Dafida ge a laya balaodi ba ona ka tsela yeo.

2 SAMUELE 18:5

Ka dinako tše dingwe o a hlolwa kgodišong ya bana ba gagwe

Bara ba Eli wa moprista ba nka monyetla ka maemo a bona jwalo ka baprista, ao ba a sebedisitseng hampe ka ditsela tse fapaneng. Ba ithibanya ditsebe ho ditlhokomediso tsohle tsa ntata bona.

Eli bjale o be a tšofetše kudu. O be a fela a ekwa tšohle tše barwa ba gagwe ba di dirago Baisraele, le gore ba be ba robala le basadi ba ba bego ba šoma mojakong wa Tente ya bodulo bja Morena. Ka gona a re go bona: “Ke ka lebaka lang le dira dilo tše? Yo mongwe le yo mongwe o mpotša ka tše mpe tše le di dirago. Aowa, barwa ba ka! Taba ye ke kwago setšhaba sa Morena se e bolela ga e botse. Ge motho a ka phošetša yo mongwe, Modimo a ka mmolelela; fela ke mang yo a ka bolelelago motho yo a phošetšago Morena?”

Eupša ba be ba sa theetše tatagobona.

1 SAMUELE 2:22-25a

Ke ratswale

O na le kgahlego bophelong bja mokgonyana wa gagwe gomme ebile o fana ka maele a mabotse.

Moshe a laodišetša Jetro tšohle tše Morena a di dirilego kgoši le setšhaba sa Egepeta ka lebaka la Baisraele. A mo laodišetša le mathata a ba bilego nao leetong, le ka moo Morena a ba hlatlotšego. Jetro a thaba kudu ge a ekwa tše botse ka moka tše Morena a di diretšego Baisraele. A re: “Retang Morena yo a le namoletšego go kgoši le setšhaba sa Egepeta! Retang Morena yo a lokolotšego setšhaba sa gagwe bokgobeng!”

EKSODOSE 18:8-10

“Bjale a ke go fe keletšo ye botse, mme Modimo o tla ba nago. Sa gago ke go emela setšhaba go Modimo, wa fihliša ditaba tša bona pele ga gagwe.”

EKSODOSE 18:19

Le ge go le bjalo, o dumelela mokgonyana wa gagwe go iphelela bophelo bja gagwe ebile o na le kamano e botse le yena.

Moshe o ile a boela go Jetro, ratswalagwe, a re go yena: “Anke o ntumelele ke boele Egepeta ke yo hlola ba gešo le go bona gore na ba sa phela.”

Jetro a re: “Tselatšhweu.”

EKSODOSE 4:18

Ke mokgonyana

O hlompha ratswalagwe ebile o na le kamano e botse le yena.

Jetro le mogatša wa Moshe le barwa ba babedi ba Moshe ba tla go Moshe lešokeng moo a bego a hlomile mešaša thabeng ya Modimo. Jetro o be a ile a tsebiša Moshe gore ba etla, ka gona Moshe a tšwa go yo ba gahlanetša, gomme a obama pele ga Jetro a mo atla. Ba botšišana maphelo, mme ba tsena ka mošašeng wa Moshe. Moshe a laodišetša Jetro tšohle tše Morena a di dirilego kgoši le setšhaba sa Egepeta ka lebaka la Baisraele. A mo laodišetša le mathata a ba bilego nao leetong, le ka moo Morena a ba hlatlotšego. Jetro a thaba kudu ge a ekwa tše botse ka moka tše Morena a di diretšego Baisraele. A re: “Retang Morena yo a le namoletšego go kgoši le setšhaba sa Egepeta! Retang Morena yo a lokolotšego setšhaba sa gagwe bokgobeng! Bjale gona ke tseba gore Morena ka bogolo o feta medimo ka moka, gobane o dirile tše bjalo mola Baegepeta ba nyatša Baisraele.”

EKSODOSE 18:5-11

Ke mogwera yo a botegago

Mogwera ke yo a go botegelago ka nako tšohle;

morwarragomotho o ema naye mathateng.

DIEMA 17:17

O rapelela bagwera ba gagwe

Ya re ge Morena a feditše go bolela le Jobo a re go Elifase wa go tšwa Temane: “Wena le bagwera ba gago ka babedi ke le galefetše ka gobane ga se la bolela nnete ka nna, la etša Jobo, mohlanka wa ka. Bjale ge, tšeang dipoo tše di šupago le dikgapa tše di šupago le di iše go Jobo, gomme le itirele sehlabelo ka tšona. Jobo o tla le rapelela, gomme yena thapelo ya gagwe ke tla e kwa, mme ka se le dire se se swanelago botlaela bja lena. Lena ga se la bolela therešo ka nna, la swana le yena.”

Elifase le Bildade le Tsofare ba ile ba dira seo Morena a bego a ba boditše sona, gomme Morena a kwa thapelo ya Jobo.

Ge Jobo a rapeletše bagwera bao ba gagwe ka bararo, Morena a mo atla gape, gomme a mo fa thoto ya go lekana le yela ya pele ge e balwa gabedi.

JOBO 42:7-10

O na le khuetšo e botse go bagwera ba gagwe

Tshipi e lootšwa ka ye nngwe,

motho le yena o betlwa ke batho.

DIEMA 27:17

O hladilwe

Le ge dilo tše ntši tšeo di fapafapanego di kgaogantšha batho, ga go na le se tee seo se ka re kgaogantšhago le lerato la Modimo:

Na bao ba kgethilwego ke Modimo, o gona yo a ka ba beago molato? Etse Modimo yena ga a ba bone molato! Bjale ke mang yo a ka ba bonago molato? Gape Kriste Jesu o hwile a ba a tsošwa, a yo dula madulong a bogoši kgauswi le Modimo, gomme o re rapelela go yena. Bjale ke mang yo a ka kgonago go re aroganya le Kriste yo a re ratago yo?

Gobane ke tseba ntle le pelaelo gore ga go se se kago re aroganya le Modimo yo a re ratago: ga se lehu goba bophelo, ga se barongwa goba magoši a semoya goba balaodi ba semoya, goba dilo tša gonabjale goba tša ka moso, ga se sa kua godimo sebakabakeng, goba sa kua fase bodulabahu – gare ga tšohle tše di hlodilwego ga go se se kago re aroganya le Modimo yo a re ratago ka Kriste Jesu, Morena wa rena.

BAROMA 8:33-35a,38-39

O PHELA KAMANONG LE BOYENA

Letšatši le lengwe le lengwe o lemoga dinyakwa tša gagwe tša nama le tša moya. O a lemoga gore Modimo o a belaela ka ga bonna bja gagwe bjo bo feleletšego.

Gomme o humana: Ke monna!

O lemoga gore o bopilwe ka seswantšho sa Modimo

Ka gona Modimo a hlola batho, a ba dira gore ba swane le yena. A ba dira e le monna le mosadi.

GENESE 1:27

Ke mosadi go monna wa gagwe

Pele le be le phela ka ditumo tše dibjalo, di le laola mo bophelong.

Eupša bjale le swanetše go lahla dilo tše ka moka, e lego pefelo, kgalefo, lehloyo le lesebo. Dipolelo tša dihlong di se tšwe melomong ya lena. Le se aketšane, gobane tlhago ya lena ya kgale le e apotše gotee le ditiro tša yona, gomme la apara ye mpsha ye Modimo, Mmopi wa yona, a dulago a e mpshafatša gore e swane le yena, gore le tle le mo tsebe ka botlalo.

BAKOLOSE 3:7-10

O hlokomela mmele wa gagwe

O lemoga gore mmele wa gagwe ke tempele ya Moya o Mokgethwa gomme o o šomiša letagong la Modimo.

Tšhabang bofebe. Tše dingwe dibe ka moka tše motho a di dirago ga di amane le mmele wa gagwe, eupša yo a febago yena o senyetša mmele wa gagwe. Kgane ga le tsebe ge mebele ya lena e le tempele ya Moya wo Mokgethwa wo o phelago mo go lena, wo le o filwego ke Modimo? Gape ga le sa le ba lena beng, Modimo o le rekile, gomme bjale le ba gagwe. Ka gona mebele ya lena le e šomišetše go tumiša Modimo.

1 BAKORINTE 6:18-20

O a tseba gore ke yo a kgethegilego go Modimo

Lena Baisraele,

Morena yo a le hlodilego,

yo a le bopilego,

lena ditlogolo tša Jakobo, o re:

“Le se ke la boifa –

ke le hlakodišitše.

Ke le biditše ka leina la Israele –

le ba ka.

Ge le tshela noka ye e išago,

ke tla ba le lena;

matshwenyego a lena a ka se le tšee bjalo ka lefula.

Ge le putla mollo le ka se tlaboge,

gobane nna ke Morena Modimo wa lena,

Modimo yo mokgethwa wa Israele,

yo a le phološago.”

JESAYA 43:1-3a

O a tseba gore Modimo o na le morero wo o ikgethilego ka yena

Modimo o netefaleditše moprofeta Jeremia ka ga morero wa moswananoši wa bophelo bja gagwe:

Morena o ile a re go nna: “Ke tsebile pele ke go bopa gore o tla ba eng, ka go kgethwafatša pele o tswalwa ke mmago, ka go dira moprofeta wa ditšhaba.”

Nna ka mo fetola ka re: “Aowii, Morena, Mong wa bohle, nna ga ke kgone polelo ka gobane ke sa le yo mofsa.”

Eupša Morena a re go nna: “O se ke wa re o sa le yo mofsa, gobane o tla ya go batho ka moka bao ke go romago go bona, wa ba botša tšohle tše ke go laelago tšona. O se ke wa ba tšhaba, ka gobane ke tla ba le wena gore ke go šireletše. Ke realo, nna, Morena!”

JEREMIA 1:4-8

O na le bonnete ka ga morero wa gagwe

Morero wa gagwe ke go tumiša Modimo bophelo bja gagwe ka moka.

Ga ke re le a tseba gore ba ba šianago mokatong ba kitima ka moka, eupša sefoka se tšewe ke o tee? Le lena bophelong bja lena bja sedumedi katanang le etše mokati yo a gakalago, gomme le tla thopa sefoka. Mang le mang yo a itlwaetšago go šiana o itima tše dintši, a gabile go tlo thopa sefoka se se senyegago; kganthe rena re itima tše dintši re gabile go tlo thopa sefoka se se sa senyegego. Ka lebaka leo, nna ga ke kitime wa go tlaruma; ga ke lwe wa go kgeila phefo ka matswele. Ke laola mmele wa ka ka o tlwaetša, gore ke se re ke rutile ba bangwe bophelo bja sedumedi, nna mong ka tla ka hwetšwa ke ronwa ke bophelo bjoo.

1 BAKORINTE 9:24-27

O NA LE MAIKUTLO

Go ba monna ga go re gore ga a na maikutlo. Maikutlo a gagwe ke karolo yeo e sa kgaoganego le bonna bja gagwe. O itemogela mathabo a bophelo ka mo go tseneletšego. Ka dinako tše dingwe o itemogela maikutlo ao a sa lokago bjalo ka go nyama, go nyema moko goba go inyatša.

Gomme o humana: Ke monna!

Lentšu la Modimo le a mo kgoma

Ge batho ba ekwa melao e balwa ba ile ba lla. Ka gona Nehemia, yo e bego e le mmušiši, le Esra, moprista le serutegi sa melao, gotee le Balefi bao ba bego ba hlatholla melao ba botša setšhaba ka moka ba re: “Lehono ke letšatši le lekgethwa la Morena Modimo wa lena; ka gona le se ke la ilela goba la lla.”

NEHEMIA 8:9

Pelo ya gagwe e tletše wa go falala ka ditlhorišo

Morago ga ditiragalo tše botse go dikologa go belegwa ga Johanese Mokolobetši, tatagwe, elego Sakaria, o ile a roriša Modimo gomme a re:

“A go retwe Morena Modimo wa Israele,

gobane o tlilo phološa setšhaba sa gagwe a se lokolla.

O re file Mophološi yo maatla,

setlogolo sa Dafida, mohlanka wa gagwe.

O re tshepišitše go tloga kgale ka baprofeta ba gagwe ba bakgethwa

gore o tla re phološa manabeng a rena,

le diatleng tša bohle ba ba re hloilego.

A re o tla gaugela borakgolokhukhu ba rena,

a gopola kgwerano yela ya gagwe ye kgethwa.

“O enetše rakgolokhukhu wa rena, Abrahama,

gore o tla re hlakodiša manabeng a rena,

a re kgontšha go mo hlankela re sa boife,

re mo kgothaletše,

re mo hlompha bophelong bjohle bja rena.”

LUKASE 1:68-75

O ikwa a itshwabetše kudu

Nakong ya go lekwa ga Jesu, Petrose o be a tšhaba ebile a itira okare ga a tsebe Jesu. Ge a tlo botšišwa ka ga boeki bja gagwe, o ile a ikwa a itshwabetše kudu.

Mokoko wa napa wa lla. Ya ba Petrose o elelwa sela Jesu a mmoditšego sona mola a re: “Pele ga ge mokoko o lla, o tla be o ntatotše gararo.” A napa a tšwela ka ntle a lla gabohloko.

MATEU 26:74b-75

Ka dinako tše dingwe o ikwa a nyatšega

Ka dinako tše dingwe o ikwa e ke ga a na mohola wa selo ebile ga a swanelwa ke selo bophelong. Mefiboshete, yo a bego a golofetše ka lebaka la kotsi yeo e diregilego e sa le ngwana, o be a ikwa bjalo.

Ge Mefiboshete, morwa wa Jonathane, yena setlogolo sa Saulo, a fihla, o ile a obama, a itahlela fase ka sefahlego. Dafida a re go yena: “Mefiboshete!” Yena a araba a re: “Ke nna yo, mohlanka wa gago.”

Dafida a re go yena: “O se ke wa boifa. Ke tla ba yo botho go wena ka lebaka la Jonathane, tatago. Ke tla go bušetša naga ka moka ye e bego e le ya rakgolwago, Saulo, gomme ka mehla re tla jela mogopong o tee.”

Mefiboshete a obama gape a re: “Nna, mohlanka wa gago, ke lefeelafeela, ke no ba mpša ye e hwilego! Ke go reng o le yo botho go nna ka mokgwa wo?”

2 SAMUELE 9:6-8

Le ge go le bjalo, o a lemoga gore ga go hlokege gore a ikwe a nyatšegile.

Ditho tša ka tšohle di hlodilwe ke wena;

ke wena o di kgomagantšego ka popelong ya mma.

Ke go reta ka ge o mpopile ka mo go makatšago gape go tlabago;

ditiro tša gago di a makatša.

Seo ke se ke se tsebago gabotse.

Mola ke bopša ka sephiring,

mola ditho tša ka di kgomaganywa ka hloko ka popelong ya mma,

ga go na le le tee la marapo a ka le o bego o sa le bone.

O mpone le pele ke belegwa.

Matšatši ohle a ka a go phela a be a šetše a ngwadilwe ka pukung ya gago,

go sešo gwa tšwelela le le tee la ona.

Aowii, Modimo, tše o di naganago

nna di a mpalela; ga se ka bontši!

PESALOME 139:13-17

O ikwa a sa kgone go ka ithuša

Ka dinako tše ngwe dilo tšeo a ka se kgonego go di fetola di a direga, bjalo ka lehu la yo a mo ratago. Kgoši Dafida o be a tlaletšwe ke bohloko ge a ekwa ditaba tša lehu la morwa wa gagwe wa lerabele, Absalomo.

Kgoši a mmotšiša a re: “A lesogana lela, Absalomo, le sa phela gabotse?”

Lekgoba la mo fetola la re: “Kgoši, mong wa ka, ke duma ge nkabe se se mo hlagetšego se ka hlagela manaba a gago ka moka, le bohle bao ba go tsogelago maatla.” Kgoši a kwa bohloko kudukudu. A namelela ka phapošing ye e lego ka godimo ga kgoro gomme a lla. Ge a sepela o be a tšama a lla a re: “Joo ngwanaka! Ngwanaka Absalomo! Absalomo, ngwanaka! Nkabe e be nna ke hwago sebakeng sa gago, ngwanaka! Absalomo, ngwanaka!”

Joaba o ile a botšwa gore Dafida o llela Absalomo, ebile o mo iletše. Ka gona lethabo la go fenya la fetogela madira ka moka a Dafida manyami letšatši leo, ka gobane ba be ba kwele gore kgoši o llela morwa wa gagwe. Ba ile ba boela motseng ba homotše, ba le bjalo ka bahlabani ba ba lewago ke dihlong ka gore ba tšo tšhaba ntweng. Kgoši a ipipa sefahlego gomme a hlaboša lentšu a lla a re: “Joo ngwanaka! Ngwanaka Absalomo! Absalomo, ngwanaka!”

2 SAMUELE 18:32 – 19:4

O itemogela bohloko bja tlaišego

Mehleng yeo Kgoši Hiskia a lwala mme a nyako hwa. Moprofeta Jesaya, morwa wa Amotse, a ya go yena a re: “Morena o re: ‘Beakanya tša lapa la gago, ka gobane o ka se fole; o tla hwa.’ ”

Hiskia a phekgoga a lebelela lebotong gomme a rapela a re: “Hle, Morena, gopola gore ke go hlanketše ka potego le botshephegi, le gore ka mehla ke dirile tše o bego o nyaka ke di dira.” Gomme a thoma go lla gabohloko.

Ke moka Morena a laela Jesaya gore a boele go Hiskia a yo mmotša a re: “Nna, Morena, Modimo wa rakgolokhukhu wa gago, Dafida, ke kwele thapelo ya gago mme ke bone meokgo ya gago; ke tla go lesa wa phela mengwaga ye mengwe ye lesome le ye mehlano. Ke tla hlakodiša wena le motse wo wa Jerusalema go kgoši ya Asiria. Ke tla šireletša motse wo.”

JESAYA 38:1-6

O kwa bohloko kudu ka lebaka la dilo tšeo di mo diragalelago

Ge Dafida le banna ba gagwe ba fihla, ba ile ba hwetša gore motse o tšhumilwe, le gore basadi ba bona le barwa le barwedi ba thopilwe. Dafida le banna ba gagwe ba hlaboša mantšu ba lla mme ba se ke ba homola go fihlela ba sa hlwe ba kgona go lla. Le bona basadi ba Dafida ka babedi, Ahinoamo le Abigaile, ba be ba thopilwe.

Dafida bjale o be a le bothateng bjo bogolo, ka gobane banna ba gagwe ka moka ba be ba huduegile moyeng ge ba lahlegetšwe ke bana ba bona, mme ba šetše ba rera go mo kgatla ka maswika; eupša yena a ithekga ka Morena Modimo wa gagwe.

1 SAMUELE 30:3-6

O A ŠOMA

Ke monna yo a nago le maikarabelo a mantši. O na le mabaka mošomong le gae: O fetša nako e ntši le maatla a gagwe a aga bokamoso bja mošomo wa gagwe, gomme gape o a thuša le ka gae.

Gomme o humana: Ke monna!

O lemoga gore Modimo o mo file taelo ya gore a šome

Morena Modimo a dira serapa kua Edene ka bohlabela, mme a bea monna yola a mmopilego ka moo. Fao a mediša dimela tše botse tša mehuta yohle, mme tša enywa dienywa tše bose. Gare ga serapa go be go na le mohlare wo o fago bophelo, le mohlare wo o fago tsebo ya se sebotse le se sebe.

Ka gona Morena Modimo a bea monna moo serapeng sa Edene gore a se leme, a se lete.

GENESE 2:8-9,15

Modimo o mo laela gape gore a hlokomele tlholo.

A ba šegofatša mme a re go bona: “Le beng le bana ba bantši gore ditlogolo tša lena di tle di phele gohle lefaseng mme di le laole. Ke le bea balaodi ba dihlapi le dinonyana le diphedi tšohle tša lefase.”

GENESE 1:28

O a dumela gore mošomo ke monyetla

Motho ge a na le sa go ja, le sa go nwa, le go ipshina ka tše a di šometšego gaboima, ga se ka lebaka la gore a lokile. Ke lemogile gore tšeo le tšona di tšwa go Modimo. Kgane ke mang yo a ka bago le sa go ja le sa go ipshina a sa se fiwe ke Modimo?

MMOLEDI 2:24-25

O a tseba gore Modimo o letetše gore a šome ka maatla

Banabešo, re le laya legatong la Morena wa rena, Jesu Kriste, gore le kgaogane le badumedi bohle ba dulago ka diatla le gona ba sa phelego ka dithuto tše re ba rutilego tšona. Lena beng le tseba ka mo le swanetšego go re ekiša ka gona. Rena re be re sa dule ka diatla mola re le moo go lena. Re be re sa phele ka mphiwafela. Sa rena e be e le go itapiša le go katana; re be re šoma bošego le mosegare gore re se tshwenye motho wa lena, e se ka gobane re se na tokelo ya go babalelwa, eupša e le ka ge re nyaka gore le tle le re ekiše. Le gona mola re le moo go lena re be re hlwa re le botša re re: “Maganagošoma le dijo a se di fiwe.”

Re realo ka ge re ekwa ba re ba bangwe ba lena ke metlapa ye e sa dirego selo ge e se go tsenatsena ditaba tša ba bangwe. Ba mohuta woo re ba laya re ba kgothatša legatong la Morena Jesu Kriste gore ba se itšharakantšhetše bophelo, ba upše ba šomele tša go iphediša.

2 BATHESALONIKA 3:6-12

O tloga a swaregile kudu, gomme o swanetše a ithute go abagana mošomo

Ka letšatši le le latelago Moshe o be a dutše gare ga setšhaba a ahlola melato, gomme batho ba mo dulela go tloga goseng go fihlela mantšiboa. Ya re ge Jetro a bona tšohle tše Moshe a tlemegilego go di dira, a mmotšiša a re: “O reng o direla setšhaba ka mokgwa wo? O reng o ahlola o nnoši, batho ba go emeletša go tloga goseng go fihlela mantšiboa?”

Moshe a mo fetola a re: “Ke tlemegile go dira bjalo, gobane setšhaba se tla go nna gore se tsebe thato ya Modimo. Ge batho ba babedi ba fapane, ba tla go nna, gomme nna ka ba ahlola, ka napa ka ba tsebiša ditaelo tša Modimo le melao ya gagwe.”

Ke gona Jetro a itšego: “Taba ye o e dirago ga e botse. O tla itlhagatša, wena gammogo le setšhaba se. Ke go ithweša boima go dira taba ye o nnoši. Bjale a ke go fe keletšo ye botse, mme Modimo o tla ba nago. Sa gago ke go emela setšhaba go Modimo, wa fihliša ditaba tša bona pele ga gagwe. Lemoša setšhaba ditaelo tša Modimo, gomme o ba hlathollele gore ba phedišane bjang le gore ba dire eng. Godimo ga fao, wena hlaola banna ba mafolofolo, o ba bee bagolo ba setšhaba: baokamedi ba ba dikete, ba ba makgolo, ba ba masome a mahlano, ba ba masome. E be banna ba ba boifago Modimo, ba ba botegago, mme ba ka se amogelego tsogolekobong. A ba direle setšhaba e le baahlodi ka dinako tšohle. Bona ba ka go begela melato ka moka ye methata, fela bona ka noši ba phethe melatwana ka moka ye mennyane. Se se tla go imolla ka ge le bona ba go rwadiša morwalo wo wa gago. Ge o dira se ka mo Modimo a laelago, o tla swarelela, gomme le batho ba ka moka ba tla ipoelela magae melato ya bona e ahlotšwe.”

Moshe a tšea keletšo ya Jetro. A hlaola banna ba mafolofolo gare ga Baisraele ka moka, a ba bea baokamedi ba ba dikete le ba ba makgolo le ba ba masome a mahlano le ba ba masome. Ba direla setšhaba e le baahlodi ka dinako tšhole, ba tliša melato ye methata go Moshe, melatwana ye mennyane yona ba e ahlola ka noši.

EKSODOSE 18:13-26

Ka dinako tše dingwe o itemogela kgatelelo mošomong

Ka morago Paulose a bolela le Barnabase a re: “A re boelele re yo bona bana ba borena metseng ka moka ye re ilego ra yo kwatša lentšu la Morena go yona, re yo bona gore na ba swere bjang.” Barnabase o be a rata ge ba tloga le Johanese yola wa go tsebja le ka la Markose. Paulose yena a bona go se gwa lebana gore ba tloge le motho yo a ilego a ba lahletša kua Pamfilia, a se dule le bona go fihlela mafelelong a modiro wa bona. Gwa tsoga kgang ye kgolo mo go bona, ba ba ba arogana. Barnabase a sepela le Markose ba ya Saeprose ka leselawatle, mola Paulose yena a ikgethela Silase, mme phuthego ya ba gafela Morena gore e be yo botho go bona.

DITIRO 15:36-40

O fa Modimo tlhompho ka moka bakeng sa katlego ya gagwe

Morago ga ge Modimo a tshedišitše Baisraele mo go omilego ka Lewatleng le Lehwibedu le go fediša madira a Egepeta ka lewatleng, Baisraele ba ile ba roriša Modimo.

Ke moo Moshe le Baisraele ba opeletšego Morena kopelo ye:

“A ke opelele Morena kopelo,

gobane o fentše ka mokgwa wo o makatšago;

pere le monamedi o lahletše lewatleng.

Morena ke molwedi wa ka yo maatla;

ke yena yo a mphološitšego.

Ke Modimo wa ka, ke tla mo reta,

ke Modimo wa tate, ke tla mo godiša.

Morena ke mohlabani;

Morena ke leina la gagwe.”

EKSODOSE 15:1-3

O tšwela pele go botegela melao ya Modimo

Ga a dumelele dikatlego go mo tsena mading. Ge meleko e mo tlela, ga a dikadike gore a ka tšea efe tsela. O ikemela thwii, a tšwela pele go botegela seo Modimo a se letetšego go yena.

Yena a bona gore Morena o na le Josefa, o mo atla go se sengwe le se sengwe se a se dirago. Potifare a mo thabela mme a mo dira mohlanka wa gagwe yo mogolo, ka gona a mmea mohlokomedi wa ngwako wa gagwe le wa tšohle tša gagwe. Go tloga ka nako yeo Morena a šegofatša lapa la Moegepeta yoo ka lebaka la Josefa. Morena a šegofatša se sengwe le se sengwe se a bego a na le sona lapeng la gagwe le mašemong a gagwe. Potifare a bea Josefa mohlokomedi wa tšohle tše a nago le tšona, gomme a se ke a be a itshwenya ka selo ntle le dijo tše a bego a di ja.

Josefa o be a bopegile e le yo mobotse. Ka morago ga lebaka mosadi wa mong wa gagwe a thoma go mo duma, gomme a mo kgopela gore a robale naye. Josefa a gana a re go yena: “Bona, mong wa ka ga a sa itshwenya ka selo ka mo lapeng ka gobane ke le gona. O ntirile mohlokomedi wa tšohle tše a nago le tšona. Ke na le maatla a a lekanago le a gagwe mo lapeng le, gomme ga go seo a nkganetšago sona ntle le wena. Bjale nka napa ka dira taba ye mpe ka mokgwa woo, ka fošetša Modimo?” Le ge a be a kgopela Josefa letšatši ka letšatši, Josefa a se ke a dumela go robala naye.

GENESE 39:3-10

O DIRA PHAPANO

Ke monna yo a nyakago go tsenya letsogo setšhabeng. Ga a tšhabe go ikgafa. O dira gore lentšu la gagwe le kwagale, gomme ka go dira bjalo o dira gore lefase e be lefelo le lekaone. O humane pitšo ya gagwe go tšwa go Modimo gomme o e tšwetša pele ka pelo ya gagwe ka moka.

Gomme o humana: Ke monna!

O na le tlhohleletšo ya go dira selo seo se tlogo hola setšhaba sa gabo

Ka le lengwe la matšatši ge go šetše go fetile dikgwedi tše nne, ka kgwedi ya Nisane, ya re ge Kgoši Artazerksese a le dijong, ka mo išetša beine. O be a se a ka a mpona ke nyamile, ka gona a mpotšiša a re: “Ke ka lebaka lang o nyamile? Ga o lwale; ka gona o swanetše go ba o tshwentšwe ke se sengwe.”

Ke ile ka tšhoga, ka mo fetola ka re: “Kgoši o re phelele go ya go ile! Nka se nyame bjang ge motse wo go wona go bolokilwego borakgolokhukhu ba ka e le marope, le masoro a wona a swele thokgethokge?”

Kgoši a mpotšiša a re: “Bjale o kgopelang?”

Ka rapela Modimo wa legodimo, gomme ka napa ka re go kgoši: “Ge ke go kgahla, kgoši, gomme o dumela se ke se kgopelago, ntumelele ke ye nageng ya Juda, motseng woo go wona go bolokilwego borakgolokhukhu ba ka, gore ke yo o tsošološa.”

Kgoši a mpotšiša mohumagadi a dutše le yena a re: “O tla tšea nako ye kaakang o ile, gomme wa boa neng?” Ge ke seno mmotša a dumela.

NEHEMIA 2:1-6

O emela seo elego nnete

O na le boikemelo gomme ga a tšhabe go ikemelela le go bao ba lego godimo go yena. Le ge a ganetšana le dikakanyo tša ba bangwe, o dira bjalo ka tlhompho. Daniele, yo elego mofaladi kgorong ya kgoši ya Babilone, o ile a ikema ka melao ya Modimo kgahlanong le ditaelo tša kgoši ka boyena.

Kgoši a laela Ashpenase, mohlankedi wa gagwe yo mogolo, gore a kgethe masogana lapeng la bogoši le malapeng a bakgomana mathopšeng a Baisraele. Masogana ao a be a swanetše go ba a a se nago bosodi mmeleng, a a bopegilego, a bohlale, a tsebo ye e nabilego, a hlogo tše boleta, gore a tle a lokele ka mošate. Ashpenase o be a swanetše go ba ruta go ngwala le go bolela Sebabilonia. Kgoši a laela le gore tšatši le lengwe le le lengwe ba solelwe dijo tše di swanago le tša gagwe, ba fiwe le beine ye a e fiwago. Ka morago ga mengwaga ye meraro ya go rutwa moo ba be ba swanetše go tlišwa pele ga kgoši. Mo go bao ba kgethilwego go be go na le Daniele, Hanania, Mishaele le Asaria, ka moka e le ba kgoro ya Juda. Mohlankedi yo mogolo a ba thea maina a mafsa: Daniele a re ke Belteshatsare, Hanania a re ke Shadraka, Mishaele a re ke Meshaka, mme Asaria a re ke Abednego.

Daniele a ikemišetša gore a ka se itšhilafatše ka go ja dijo tše di bego di lewa ke kgoši, le go nwa beine ye a bego a e nwa; ka gona a kgopela Ashpenase gore a mo dumelele gore a se ke a itšhilafatša.

DANIELE 1:3-8

O hlola bohlokatoka

Ke yo a lebalelago. Stefane, mohwelatumelo wa mathomo wa Mokriste, o ile a bolawa ka go kgatlwa ka maswika ke Bajuda ka gobane o be a sa tšhabe go goeletša Ebangedi. Ka mantšu a gagwe a mafelelo o ile a kgopela Modimo gore a lebalele babolai ba gagwe.

Ge ba Kgorokgolo ba ekwa Stefane a realo, ba betwa ke dipelo, ba lomanya meno ba mo galefetše. Stefane yena a lelalela legodimong a tletše Moya wo Mokgethwa, a bona letago la Modimo, a bona le Jesu a eme madulong a bogoši kgauswi le Modimo. A re: “Bonang! Ke bona legodimong le bulegile gomme Morwamotho a eme madulong a bogoši kgauswi le Modimo!”

Ke ge ba Kgorokgolo ba goa ba ithiba ditsebe ka diatla. Ke moka ba mo phuthuma, ba mo kgoromeletša ka ntle ga motse, ba mmolaya ka maswika. Dihlatse tšela tša bea diaparo tša tšona go lesogana le ba rego ke Saulo. Ba mo keketa ka maswika, yena a fela a goelela Morena a re: “Morena Jesu, amogela moya wa ka!” A khunama a goelela kudu a re: “Morena, o se ke wa ba balela sebe se!” A re go realo a ikhwela.

DITIRO 7:54-60

Ga a itefeletše. Ntle le lebaka, Kgoši Saulo o be a nyaka go bolaya Dafida e sa le mofsa. Ka letšatši le lengwe Dafida o ile a ba le monyetla wo mobotse wa gore a ka fediša Saulo. Saulo o be a ile ka leweng a le tee. Go tšwa garegare ka leweng mo a bego a khutile gona, Dafida nkabe a ile a fediša gabonolo bophelo bja Saulo yo a bego a sa lemoge selo. Empa o ile a gana go itefeletša lenabeng la gagwe. O ile a re a sa lemogwe a kgaola seripa sa kobo ya Saulo gomme ka go dira bjalo a laetša go hloka molato ga gagwe. Morago ga moo o ile a itebanya le Saulo ka ga seo a se dirilego:

“Kgoši ya ka!” Saulo a retologa, gomme Dafida a khunama, a obamiša sefahlego a re: “Ke ka lebaka lang o theetša batho ba ba rego ke leka go go kweša bohloko? O ka bona ka bowena gore gonabjale ka mo leweng Morena o go gafetše diatleng tša ka mo nkego o re ke go bolaye, eupša ke go kwetše bohloko mme ka re nka se gobatše mong wa ka le gannyane, ka gobane ke motlotšwa wa Morena. Lebelela, tate, bona morumo wa seaparo sa gago wo ke o swerego! Nkabe ke go bolaile, eupša ka no ripa morumo wo. Ka gona, iponele ka bowena mme o lemoge gore le gatee ga se ka ikemišetša go go gobatša goba go go tsogela maatla. O a ntsoma gore o mpolaye le ge ke se ka go phošetša. A Morena a ahlole gore ke mang yo a nago le phošo, nna goba wena! A Morena a ntefeletše ka wena; ge e le nna nka se go kweše bohloko le gatee. O tseba seema sa kgale se se rego: ‘Bobe bo dirwa fela ke batho ba babe.’ Ka gona nna nka se go kweše bohloko. Na kgoši ya Israele o hlomere mang? O rakedišang? O rakediša mpša ye e hwilego, letsetsenyana le tee! Moahlodi e tla ba Morena, mme a ahlola gore ke mang yo a nago le phošo, nna goba wena. O tla lebeledišiša taba ye, a ntšhireletša, mme a mphološa go wena.”

1 SAMUELE 24:9b-16

KE MOETAPELE WA SEMOYA

O ikemišeditše go tšea boetapele bja semoya ge a swanetše a dire bjalo. Ga se gore ke moruti, efela o a theeletša ge Modimo a mmitša go tlo fa bohlatse, go thuša bao ba hlokago tša semoya, le go gogela batho go Yena. O theeletša Modimo gomme o tšea karolo sebakeng sa kereke.

Gomme o humana: Ke monna!

O ikemišeditše go ipatametša ge Morena a mmitša

Modimo a lebelela lefase mme a bona e le le lebe, ka gobane batho ka moka ba be ba phela bophelo bjo bobe.

Ke moo Modimo a rilego go Noa: “Ke ikemišeditše go fediša batho ka moka. Ke tlilo ba fediša ka moka ka gobane lefase le tletše mediro ya bona ye mebe. Ipetlele leselawatle ka dikota tše di tiilego; o dire diphapoši ka go lona mme o le manege ka moti ka ntle le ka gare.”

Noa a dira tšohle tše Morena a mo laetšego tšona.

GENESE 6:12-14,22

O hlohleletša bafsa go kgotlelela potegelo ya bona

Nna, Paulose, moapostola wa Kriste Jesu ka taelo ya Modimo, Mophološi wa rena, le ya Kriste Jesu yo re mmotilego, ke dumediša wena, Timotheose, morwa wa ka wa mmakgonthe tumelong, ke re: Nke Modimo, Tatagorena, le Kriste Jesu, Morena wa rena, ba go gaugele, ba go šokele, mme ba go fe khutšo.

Taelo yeo ke go fa yona, Timotheose, ngwanaka, e le ya go ya ka mantšu a profeto ao a kilego a bolelwa mabapi le wena. Mantšu ao a go hlohleletše go lwa bjalo ka mohlabani, o lwele Ebangedi, o kgomarele tumelo ya gago le letswalo le le se nago molato. Batho ba bangwe ba be ba sa theeletše letswalo la bona, gomme tša tumelo di ba palela. Ba bangwe ba bona ke boHimeneose le Aleksandere, bao ke ba gafetšego Sathane, gore ba tlwaologe go nyefola Modimo.

1 TIMOTHEOSE 1:1-2,18-20

O a ikemela mabapi le ditaba tša semoya

Moapostola Paulose o boletše kudu kgahlanong le boikaketši bja ba bangwe ba badumedi bao ba bego ba šetše ba kgeloga nneteng ya Ebangedi.

E rile ge Petrose a fihla Antiokia nna ka mo sola pepeneneng, ka gobane o be a dira phošo ye e lego molaleng. Pele ga ge go fihla balatedi ba Jakobose, Petrose o be a eja le badumedi ba go tšwa baditšhabeng. Fela e rile ge banna bao ba fihlile a hunyela a ipea lekata, ka go tšhaba Bajuda. Badumedi ba bangwe ba Bajuda le bona ba mo ekiša ba dira tša boikaketši, ešita le Barnabase a gogolwa ke boikaketši bja bona. Nna ge ke bona gore ga ba dire ka mo go lebanego go ya ka nnete ya Ebangedi, ka botša Petrose mo pele ga bona ka moka ka re: “Ge wena o lego Mojuda o sa phethe Sejuda, o phetha seditšhaba, o ka gapeletša bjang badumedi ba baditšhaba gore ba phethe Sejuda?”

BAGALATIA 2:11-14

O hlahlelela ba bangwe ka nnete ya Ebangedi

Kua Efeso go kile gwa tla Mojuda yo mongwe yo ba rego ke Apolose, yo a bego a tswaletšwe Aleksandria. Yena e be e le seboledi se segolo, a tseba Mangwalo a Makgethwa gabotse. O be a rutilwe thuto ya Morena, gomme a begela batho a bile a ba ruta ka go nepa ditaba tša Jesu ka mafolofolo. Ge e le kolobetšo o be a tseba fela ya Johanese. A thoma go bolela a sa boife ka sinagogeng. Prisila le Akhwila ba rile go mo kwa ba ya le yena ga gabobona, ba mo hlalošetša gabotse thuto ya Modimo.

DITIRO 18:24-26

Yena le lapa la gagwe ba ba mohlala wo mobotse wa boikgafo go Modimo

Joshua a tšwela pele a re: “Bjale ge, boifang Morena mme le mo direleng ka botlalo le ka potego. Tlošang medimo ye borakgolokhukhu ba lena ba bego ba tlwaetše go e direla kua Mesopotamia le kua Egepeta, mme le direleng Morena fela. Ge le sa rate go mo direla, ikgetheleng lehono gore le tla direla mang: medimo ye borakgolokhukhu ba lena ba bego ba e direla kua Mesopotamia, goba medimo ya Baamore bao le dulago nageng ya bona bjale. Ge e le nna le lapa la ka, re tla direla Morena.”

JOSHUA 24:14-15

O latela Morena go fihla mafelelong

Ge a batamela bofelong bja bophelo bja gagwe, Moapostola Paulose o ile a kgona go ngwala:

Ge e le nna, ke šetše ke dirwa sehlabelo; e fihlile nako ya gore ke hwe. Ke šiane mošianong wo mogolo wa tumelo, ke kgathile tema ke e weditše, le tumelo ke sa e swere. Gomme bjale se se ntetetšego ke sefoka se se fiwago ba ba phetšego bophelo bjo bo lokilego; ke letetšwe ke sefoka se ke tlago se fiwa ke Morena ka Letšatši leo a tlago tla ka lona, yena Moahlodi wa toka – sa se fiwe nna fela, eupša sa fiwa le bao ba letetšego go iponagatša ga gagwe ka lerato.

2 TIMOTHEOSE 4:6-8

O tlogela bohwa bja semoya

Fela wena o botegetše thuto ya ka, wa ba le maitshwaro a go swana le a ka, le maikemišetšo, le tumelo, wa etša nna ka go se fele pelo, le ka lerato, le ka kgotlelelo, le ka go hlomarwa, le ka go tlaišwa mola ke tlaišwa kua Antiokia le Ikoniomo le Listra. Ditlhomaro tše ke ilego ka di kgotlelela di a šiiša. Fela Morena a ntlhakodiša go tšona ka moka. Bohle ba ba ratago go phela bophelo bja borapedi e le ba tee le Kriste Jesu ba tla hlomarwa. Ge e le bakgopo le baradia, bobe bja bona bo tla keka bo eya pele, gomme bona beng ba tla tšwela pele le go radia le go radiwa. Ge e le wena, o kgomarele tše o di rutilwego, gape o di dumelago o holofetše. O tseba ba ba go rutilego tšona. O se lebale gore Mangwalo a Makgethwa o a tsebile go tloga bjaneng bja gago; ke ona a a kgonago go go fa bohlale bjo bo išago phologong ka go dumela go Kriste Jesu.

2 TIMOTHEOSE 3:10-15

KA DINAKO TŠE DINGWE O A TLAIŠEGA

O lemoga gore se sengwe le se sengwe bophelong bja gagwe ga se no phela se sepela ka thelelo. O kwa bohloko ge dilo tša go se kgahliše di mo diragalela, ka dinako tše dingwe e le ka lebaka la dikgetho tša gagwe. Efela go na le mabaka a mangwe ao a mo kwešago bohloko ao a senago taolo go wona. Ka dinako tše dingwe o palelwa ke go itokolla go mabaka ao a fetilego, efela ka dinako tše dingwe o kgona go bolela le Modimo ka ga ditlaišego tša gagwe le go itebanya le bohloko. Gomme o lemoga gore godimo ga tšohle tšeo di kilego tša direga pele, a ka thoma ka bofsa.

Gomme o humana: Ke monna!

Le ge a direla Modimo, dilo tša go se kgahliše di no fela di mo diragalela ka dinako tše dingwe

Ya re ka tšatši le lengwe ge bana ba Jobo ba le monyanyeng ka lapeng la mogolwabona, gwa tla motseta go Jobo, a re: “Re be re lema ka dipholo gomme dipokolo tšona di fula kgauswi. Gateetee ke ge Basheba ba re wela godimo gomme ba di thopa tšohle. Ba bolaya bahlanka ba gago ka moka ka ditšhoša. Ke nna fela ke tšhabilego gore ke tle ke go tsebiše.”

Ya re a sa bolela, gwa fihla yo mongwe, a re: “Legadima le rathile dihuswane la di bolaya gotee le badiša. Ke nna fela ke tšhabilego gore ke tle ke go tsebiše.”

Ya re a sa bolela, gwa tla yo mongwe, a re: “Makoko a mararo a Bakaldea a re hlasetše, a thopa dikamela, a bolaya le bahlanka ba gago bohle ka ditšhoša. Ke nna fela ke tšhabilego gore ke tle ke go tsebiše.”

Ya re a sa bolela, yo mongwe a fihla, a re: “Bana ba gago ba be ba le monyanyeng ga morwago yo mogolo ge go etla ledimo la go tšwa lešokeng. La šikinya ntlo yohle, gomme ya ba wela godimo, ya ba bolaya ka moka. Ke nna fela ke tšhabilego gore ke tle ke go tsebiše.”

Ke moka Jobo a emelela, a gagola diaparo tša gagwe a nyamile. A ipoola hlogo, a itahlela fase ka sefahlego, a rapela a re: “Ke tlile lefaseng ke le fela, gomme ke tla tloga lefaseng ke le fela. Morena o be a file, mme bjale o tšere. A a retwe!”

Le ge Jobo a hlagetšwe ke dilo tšeo ka moka, ga se a ka a dira sebe ka go sola Modimo.

JOBO 1:13-22

O tlaišwa ke bolwetši bja go se alafege

Mehleng yeo Kgoši Hiskia a swarwa ke bolwetši gomme a nyako hwa. Moprofeta Jesaya, morwa wa Amotse, a ya go yena a re: “Morena o re: ‘Beakanya tša lapa la gago, ka gobane o ka se fole; o tla hwa.’ ”

2 DIKGOŠI 20:1

O iša bohloko bja gagwe go Morena.

Hiskia a phekgoga a lebelela lebotong gomme a rapela a re: “Hle, Morena, gopola gore ke go hlanketše ka potego le botshephegi, le gore ka mehla ke dirile tše o bego o nyaka ke di dira.” Gomme a thoma go lla gabohloko.

2 DIKGOŠI 20:2-3

O tlaišega ka lebaka la dikgetho tša ngwana wa gagwe tše sa lokago

Isaka le Rebeka ba be ba se ba thabela basadi ba babedi bao morwa wa bona Esau a ba nyetšego.

Ge Esau a na le mengwaga ye masome a mane, o ile a nyala basetsana ba babedi ba Bahete, Judite, morwedi wa Beeri, le Basemate, morwedi wa Elone. Bona ba ile ba galakišetša Isaka le Rebeka bophelo.

GENESE 26:34-35

Tšeo a di dirilego nakong ya go feta di a mo tshwenya

Moshe o ile a tloga mošate gomme a bona ka moo batho ba gabo ba bego ba tlaišega ka fase ga Baegepeta. Ka letšatši le lengwe o ile a kopana le Moegepeta a tlaiša yo mongwe wa Baisiraele. Ka go befelwa kudu, Moshe o ile a bolaya Moegepeta gomme a yo fihla setopo sa gagwe lešabašabeng.

Ge a eya gape ka letšatši le le latelago, a makala a hwetša banna ba babedi ba Baheberu ba elwa. A re go yoo a nago le phošo: “A o itielang Moheberu wa geno?”

Mme yoo a mo fetola a re: “Ke mang a go beilego mmuši le moahlodi wa rena? A o ikemišeditše go mpolaya bjalo ka ge o bolaile Moegepeta?” Ke moo Moshe a tšhogilego mme a kgotsa a re: “Kganthe taba yela e a tsebja!”

Ya re ge kgoši a ekwa taba ye, a nyaka gore Moshe a bolawe, eupša Moshe a tšhaba a yo dula nageng ya Midiane.

EKSODOSE 2:13-16a

Go na le mafokodi bophelong bja gagwe

Mafokodi a a mo kweša bohloko, efela o a lwantšha ka mogau wa Modimo.

Fela gore ke tle ke se ikgogomoše ka tše di makatšago kudu tše ke ilego ka di utollelwa, ke ile ka kgontlhetšwa phatša nameng, phatša ye e bego e itirile moromiwa wa Sathane wa go ntlaiša gore ke fele ke ikokobetša. Ka rapela Morena gararo ke mo kgopela gore a ntlhomole phatša yeo. Yena a mphetola ka go re: “Kgaugelo ya ka e go lekane, gobane maatla a ka a tiile kudu mo go ba ba fokolago.” Ka gona ke kgahlwa kudu ke go itheta ka mafokodi a ka, gore maatla a Kriste a tle a dule mo go nna. Ke ka lebaka leo ke kgotsofatšwago ke go rwala mafokodi le mahlapa le mathata le dihlomaro le ditlaišego ka lebaka la Kriste. Gobane ge ke fokola ke mo ke nago le maatla.

2 BAKORINTE 12:7-10

Ka dinako tše dingwe o kwa bodutu ebile a le bokoa

Modimo wa ka, Modimo wa ka,

o ntlogeletšeng?

Ke golola ke nyaka thušo,

eupša o no fela o le kgole le nna.

Mosegare ke hlwa ke go llela,

Modimo wa ka,

eupša ga o nkarabe;

le bošego ke lala ke go llela,

eupša khomotšo ga ke e hwetše,

etšwe o dutše sa borena o le Mokgethwa,

moo go kwalago direto tša Israele.

Hle, se nkatologe,

ditlaišego di kgauswi!

Ga go yo a ka nthušago.

Manaba a mantši a ntikaneditše bjalo ka dipoo,

a ntikologile boka dipoo tše šiišago tša Bashane.

A nkahlamela bjalo ka tau ye e gabutlago e rora.

Ke bjalo ka meetse a a tšhologilego;

marapo a ka ka moka a a kgwelekgwehla;

pelo ya ka e tologa bjalo ka moti.

Magalagapa a ka a gagaletše boka lekopelo,

leleme le kgomaretše mehlagare.

O nthapaladitše gore ke hwele thogorogong.

PESALOME 22:1-3,11-15

Efela o a lemoga gore Modimo o tla mo thuša gape

Ke lelalela kua dithabeng;

ke botile go thušwa ke mang?

Ke botile go thušwa ke Morena,

Mohlodi wa legodimo le lefase.

A ka se go lese o kgopša;

Mošireletši wa gago ga a potume.

Ee, Mošireletši wa Israele ga a potume,

le gona ga a robale.

Morena ke Mošireletši wa gago;

o šika le wena go go leta.

Letšatši le ka se go dire selo mosegare,

le ge e le wona ngwedi bošego.

Morena o tla go šireletša kotsing tšohle,

o tla šireletša bowena bja gago ka moka.

O tla go šireletša mayong le maboong a gago,

gonabjale le go ya go ile.

PESALOME 121:1-8

O a tseba gore a ka thoma ka bofsa godimo ga tšohle tšeo di kilego tša mo diragalela

Modimo o bileditše Paulose bophelong bjo bofsa le ge a kile a tlaiša Kereke ya Jesu Kriste. Paulose o ile a ipobola ka ga se pele ga Kgoši Agripa:

“Ke sona se ke bego ke se etše Damaskose ke filwe ke baprista ba bagolo maatla le ditaelo. Ya re ge ke le tseleng mosegare wo mogolo, mong wa ka, ka bona seetša se se tagago go feta letšatši se etšwa legodimong sa re gadimela ka mathoko ohle, nna le banna ba ba bego ba sepela le nna. Ka moka ra wela fase, gomme nna ka kwa lentšu le mpotšiša ka Seheberu le re: ‘Saulo, Saulo! O ntlhomaretšeng? Gape go nkgwabela ga gago ke go ikgobatša.’ Nna ka botšiša ka re: ‘Ke wena mang, Morena?’ Gomme Morena a mphetola a re: ‘Ke nna Jesu yo o mo hlomerego. Fela emelela. Ke itšweleditše mo go wena gore ke go bee mohlanka wa ka le hlatse ya ditaba tša ka tše o di bonego le ya tše ke sa tlilogo go bontšha tšona. Ke tla go hlakodiša go setšhaba sa geno le go baditšhaba ba ke go romago go bona. O swanetše go ba foufolla, gore ba tšwe leswiswing ba ye seetšeng, ba tšwe maatleng a Sathane ba ye go Modimo, gore ka go dumela go nna ba swarelwe dibe tša bona, gomme ba fiwe bohwa bja ba ba kgethilwego ke Modimo.’

“Ka gona, Kgoši Agripa, nna ga se ka nyatša pono ya se ke se bonego se etšwa legodimong.”

DITIRO 26:12-19

O a tseba gore Modimo o na le yena ka mehla le ge a tlaišega

Josefa o ile a itemogela go ba gona ga Modimo le ge a ile a pharwa ka maaka a ba a lahlelwa kgolegong.

Mong wa Josefa a befelwa kudu gomme a laela gore Josefa a swarwe, a tsenywe ka kgolegong yeo bagolegwa ba kgoši ba bego ba tswaleletšwe ka go yona, gomme a dula fao. Fela Modimo a ba le Josefa mme a mo šegofatša gore rakgolego a mo thabele. A bea Josefa mohlokomedi wa bagolegwa ka moka, le wa tšohle tše di dirwago ka kgolegong. Rakgolego a se hlwe a tlemegile go hlokomela selo se se bego se le diatleng tša Josefa, ka gobane Morena o be a na le yena, gomme a atla se sengwe le se sengwe se a se dirago.

GENESE 39:19-23

Le ge a tlaišega o a tseba gore Modimo o na le maikemišetšo a magolo ka bophelo bja gagwe

Godimo ga bohlokatoka bjoo barwarrago Josefa ba mo dirilego bjona, o ile a kgona go lebelela tša morago go bona seatla sa Modimo bophelong bja gagwe.

Josefa a re go bomorwarragwe: “Ke nna Josefa. A tate o sa phela?” Fela bomorwarragwe ba be ba mmoifa moo e lego gore ba ile ba se ke ba mo fetola. Ke moo Josefa a itšego go bona: “Hle, batamelang.” Ba batamela, gomme a re: “Ke nna ngwanabolena, Josefa, yola le mo rekišitšego Egepeta. Bjale le se ke la tshwenyega goba la itshola ka ge le nthekišitše fa. Gabotsebotse ke Modimo yo a nthometšego mo pele ga ge le etla, gore ke tle ke phološe malapa a lena. Wo e sa le fela ngwaga wa bobedi wa tlala nageng; go tla ba le mengwaga ye mehlano gape yeo ka yona go ka se kego gwa lengwa goba gwa bunwa. Modimo o nthometše mo pele ga ge le etla gore a tle a phološe ba bantši ba lena, gore le se ke la hwa la felela mo lefaseng. Ga se lena le nthometšego mo, ke Modimo. O ntirile mohlankedi yo mogologolo wa kgoši. Ke okametše lapa la gagwe lohle; ke nna mmuši wa Egepeta ka moka.”

GENESE 45:3-8

O roriša Modimo le ge a tlaišega

Paulose le Silase ba ile ba tlaišega ka gore ba ile ba goeletša Ebangedi ya Jesu.

Batho ba motse le bona ba ba tsogela maatla.

Mantona a laela gore ba kgeilelwe diaparo, ba be ba bethwe ka thupa. Ba re go ba betha gasehlogo ba ba lahlela kgolegong, gomme ba laela rakgolego gore a ba diše gabotse. Yena o rile go laiwa bjalo, a ba lahlela ka phapošing ya ka garegare, a ba pataganya maoto ka dikota.

E rile mo gare ga bošego Paulose le Silase ba rapela ba opelela Modimo difela, gomme bagolegwa ba bangwe ba be ba theeleditše.

DITIRO 16:22-25

O PHELA KHOLOFELONG

Gare ga dipelaelo le ditlaišego tša bophelo o itshwarelela kholofelong ya gore Modimo o a fa. A ka no tshediša maemo ao a lego go ona mahlo a no tšwela pele go ba le kholofelo ka ge a tseba gore ke wa Kriste bophelong le lehung, ka fao o na le bokamoso.

Gomme o humana: Ke monna!

O a tseba gore ka Modimo o tla kgona go lebagana le bokamoso

Le ge bokamoso bo sa tsebege ebile bo ka tšhoša, o a tseba ka ga Modimo yo a swerego bokamoso ka diatleng tša gagwe. Kae goba kae mo tsela ya bophelo e ka mo išago gona, o a tseba gore Modimo o tla be a na le yena.

Ke moka Moshe a bitša Joshua mme a re go yena pele ga setšhaba ka moka sa Israele: “O be le sebete o tie; ke wena o tlago eta setšhaba se pele gore se thope naga ye Morena a enetšego borakgolokhukhu ba sona a re o tla ba fa yona. Morena ka boyena o tla go eta pele mme a ba le wena. A ka se go lahle goba a go tlogela, ka gona o se ke wa boifa goba wa nolega moko.”

DOITERONOMIO 31:7-8

Ke tumelo ye e dirilego gore Abrahama a se gane mola Modimo a mo laya gore a ye nageng ye a bego a mo tshephišitše yona. A tloga nageng ya gabo a sa tsebe mo a yago gona. Ke tumelo ye e dirilego gore a phele e le mofaladi nageng ye Modimo a bego a mo tshephišitše yona. A dula ka mešašeng bjalo ka Isaka le Jakobo, bao le bona Modimo a ilego a ba holofetša se a bego a se holofeditše Abrahama. Gobane Abrahama o be a hlolosetše motse wa metheo ya sekgonkgothela, motse wo o akantšwego ke Modimo wa ba wa agwa ke yena.

BAHEBERU 11:8-10

O lemoga Modimo mafelong a bophelo bja gagwe ao a bego a se a a letela

Ka go se tsebe gore bokamoso bo ka ba bo mo swaretše eng, Jakobo o ile a etela ba leloko la mmagwe bao ba bego ba dula nageng e šele. Bošegong bjo bongwe Modimo o ile a tšwelela go yena thokong ya tsela yeo a bego a robetše go yona.

A bona Morena a eme godimodimo ga manamelo gomme a re go Jakobo: “Ke nna Morena, Modimo wa botatago Abrahama le Isaka. Naga ye o robetšego go yona ke tla e fa wena le ditlogolo tša gago. Ditlogolo tša gago e tla ba tše ntši bjalo ka lerole la lefase. Ba tla ikala go ya mathokong ohle, gomme ditšhaba tša lefase ka moka di tla nkgopela gore ke di šegofatše bjalo ka ge ke šegofaditše wena le ditlogolo tša gago. Bona, ke tla ba le wena ka go šireletša gohle mo o yago, ka tla ka go bušetša mo nageng ye. Nka se go tlogele; ke tla ba ka phetha tšohle tše ke go boditšego tšona.”

Jakobo a phafoga gomme a re: “Ruri, Morena o gona felo fa, nna ke be ke sa tsebe!” A boifa, mme a re: “Felo fa go boifiša bjang! Mo ke bjona bodulo bja Modimo, ke kgoro ya legodimo.”

GENESE 28:13-17

O a tseba gore go na le bophelo bjo bo mo emetšego ka morago ga lehu

Le ge moapostola Paulose a ile a ba le boebangedi bjo bo tiilego lefaseng, e ile ya ba takatso ya gagwe ye kgolo go tlogela mafokodi a lefase le le go kopana le Jesu gape letagong go ya ka go sa felego.

Se ke se dumago kudu gape ke se holofelago ke gore ke se ke ka dira selo se se kago nteša dihlong, eupša gonabjale le ka mehla ke be le mafolofolo a gore Kriste a tumišwe ka tšohle tše ke di dirago – ana ke a phela, ana ke a hwa. Gape mo go nna go phela ke go direla Kriste, go hwa ke go boelwa. Fela ge eba nka tšwela pele le go phela nka dira mošomo wo bohlokwa. Gore na nka kgetha eng, ga ke tsebe. Ke tšeatšewa ke dilo tše pedi tše. Ke duma go tloga mo lefaseng ke yo dula le Kriste. Etse seo ke sona se sekaone kudu; fela go tšwela pele le go phela ga ka mo lefaseng go tloga go nyakega ka lebaka la lena.

BAFILIPI 1:20-24

O tloga a letetše go boa ga Kriste

Paulose o hlohleletša gape badumedi go phela ka tetelo ya go boa ga Jesu.

Banabešo, ge e le dinako le mabaka a go tla ga Morena, ga se taba ye nka hlwago ke le ngwalela ka yona. Gobane lena beng le tseba gabotse gore Letšatši leo la Morena le tla tla bjalo ka lehodu ge le etla bošego. Ge batho ba sa re: “Go iketlilwe, ke šebešebe,” ke mohla tahlego e tlago ba wela ka bjako go etša lešoko ge le swara moimana, gomme ga go yo a tlago phonyokga. Ge e le lena, banabešo, ga le mo leswiswing, gomme le ka se khukhunetšwe ke Letšatši leo bjalo ka lehodu. Ka moka ga lena le batho ba seetša, ba e lego ba mosegare. Ga re ba bošego goba ba leswiswi. Ka gona, a re se robaleng go etša bao ba bangwe; a re phafogeng, re ntšheng mahlo dinameng. Gobane ba ba robalago ba robala bošego, ba ba tagwago ba tagwa bošego. Eupša rena ba re lego ba mosegare a re ntšheng mahlo dinameng, re apareng tumelo le lerato, e be tšona difahlelakgara tša rena, mme kholofelo ya go phološwa e be mongatse wa rena wa tshipi. Modimo ga se a re bopela go tlo re ahlola a re galefetše, o re bopetše go tlo re phološa ka Morena wa rena, Jesu Kriste, yo a re hwetšego gore, le ge re phela le ge re hwile, re tle re phele naye. Bjale ge, dulang le kgothatšana le tiišana ka mokgwa wo le felago le dira ka wona.

1 BATHESALONIKA 5:1-11

MAFELELO

Dikarolo tša Mangwalo ka mo pukwaneng ye di laetša maemo ao a fapafapanego a go ba monna ao e lego gore a sa ama banna le lehono. Re rapela gore e go thuše go kwešiša nnete yeo banna ba lehono ba lebaganego nayo. Bibele ga e khutiši taba ya gore lefase ka nako e nngwe ga se le loke le gore banna ba ka Bibeleng ba be ba fela ba e ba le mafokodi. Le ge go le bjalo, o ka ba le bonnete bja gore o ka hwetša kholofelo ka Mangwalong go fenya mathata a mangwe le a mangwe ao o ka ikhumanago o le go ona. O tla humana tsela ya gago ge e go lahlegetše. O tla godišwa wa ba wa homotšwa ge o wele ebile o kwele bohloko. Mangwalo a go hlohla ka bofsa go phethagatša mošomo le ditetelo bjalo ka monna yo a nago le kholofelo. Anke dikarolo tša mangwalo ka pukwaneng ye di go duduetše le go go hlohla mo mabakeng a gago a moswananoši.

I AM HE

First digital edition 2017

Bible text: The Bible in Sepedi 2000 Translation

© Bible Society of South Africa 2000, 2017

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-format:   ISBN 978-0-7982-2126-9

Mobi-format:   ISBN 978-0-7982-2127-6

PDF-format:     ISBN 978-0-7982-2128-3

Bibles and audio Bibles are available on the BibleSA-app

Table of Contents

MATSENO

O PHELA KAMANONG LE MODIMO

Bophelo bja gagwe bo fetoga kudu morago ga go kopana le Jesu

O gola semoyeng ge a ithuta Lentšu

O rapela ka boineelo bjo bo se nago dipeelano

O ineela thatong ya Modimo mabapi le bophelo bja gagwe

O gafela bophelo bja gagwe go Morena

Ga se ka mehla a kwešišago ditsela tša Modimo

Le ge go e na le dikatano bophelong bja gagwe, o phela a nyaka maatla go Modimo

Ka dinako tše dingwe o a belaela

Ka dinako tše dingwe o swaba go ka dumela gore o tseba Jesu

Ka dinako tše dingwe o a thetšwa

O tla go Morena gomme a amogela tebalelo

O PHELA KAMANONG LE BA BANGWE

Ke monna yo a nago le mosadi

Ke tate go bana ba gagwe

Ke ratswale

Ke mokgonyana

Ke mogwera yo a botegago

O hladilwe

O PHELA KAMANONG LE BOYENA

O lemoga gore o bopilwe ka seswantšho sa Modimo

Ke mosadi go monna wa gagwe

O hlokomela mmele wa gagwe

O a tseba gore ke yo a kgethegilego go Modimo

O a tseba gore Modimo o na le morero wo o ikgethilego ka yena

O na le bonnete ka ga morero wa gagwe

O NA LE MAIKUTLO

Lentšu la Modimo le a mo kgoma

Pelo ya gagwe e tletše wa go falala ka ditlhorišo

O ikwa a itshwabetše kudu

Ka dinako tše dingwe o ikwa a nyatšega

O ikwa a sa kgone go ka ithuša

O itemogela bohloko bja tlaišego

O kwa bohloko kudu ka lebaka la dilo tšeo di mo diragalelago

O A ŠOMA

O lemoga gore Modimo o mo file taelo ya gore a šome

O a dumela gore mošomo ke monyetla

O a tseba gore Modimo o letetše gore a šome ka maatla

O tloga a swaregile kudu, gomme o swanetše a ithute go abagana mošomo

Ka dinako tše dingwe o itemogela kgatelelo mošomong

O fa Modimo tlhompho ka moka bakeng sa katlego ya gagwe

O tšwela pele go botegela melao ya Modimo

O DIRA PHAPANO

O na le tlhohleletšo ya go dira selo seo se tlogo hola setšhaba sa gabo

O emela seo elego nnete

O hlola bohlokatoka

KE MOETAPELE WA SEMOYA

O ikemišeditše go ipatametša ge Morena a mmitša

O hlohleletša bafsa go kgotlelela potegelo ya bona

O a ikemela mabapi le ditaba tša semoya

O hlahlelela ba bangwe ka nnete ya Ebangedi

Yena le lapa la gagwe ba ba mohlala wo mobotse wa boikgafo go Modimo

O latela Morena go fihla mafelelong

O tlogela bohwa bja semoya

KA DINAKO TŠE DINGWE O A TLAIŠEGA

Le ge a direla Modimo, dilo tša go se kgahliše di no fela di mo diragalela ka dinako tše dingwe

O tlaišwa ke bolwetši bja go se alafege

O tlaišega ka lebaka la dikgetho tša ngwana wa gagwe tše sa lokago

Tšeo a di dirilego nakong ya go feta di a mo tshwenya

Go na le mafokodi bophelong bja gagwe

Ka dinako tše dingwe o kwa bodutu ebile a le bokoa

Efela o a lemoga gore Modimo o tla mo thuša gape

O a tseba gore a ka thoma ka bofsa godimo ga tšohle tšeo di kilego tša mo diragalela

O a tseba gore Modimo o na le yena ka mehla le ge a tlaišega

Le ge a tlaišega o a tseba gore Modimo o na le maikemišetšo a magolo ka bophelo bja gagwe

O roriša Modimo le ge a tlaišega

O PHELA KHOLOFELONG

O a tseba gore ka Modimo o tla kgona go lebagana le bokamoso

O lemoga Modimo mafelong a bophelo bja gagwe ao a bego a se a a letela

O a tseba gore go na le bophelo bjo bo mo emetšego ka morago ga lehu

O tloga a letetše go boa ga Kriste

MAFELELO